b'\n_START_ARTICLE_\nLes Pessigolles\n_START_SECTION_\nHist\xc3\xb2ria\n_START_PARAGRAPH_\nVa apar\xc3\xa8ixer poc despr\xc3\xa9s del nomenament de Manuel Sard\xc3\xa0, del partit mon\xc3\xa0rquic, com a alcalde de Reus, i el centre dels seus atacs \xc3\xa9s la coalici\xc3\xb3 de la Uni\xc3\xb3n Mon\xc3\xa1rquica i els lerrouxistes reusencs que governava a l\'ajuntament. _NEWLINE_Els seus continus atacs al govern municipal, i sobretot al mateix alcalde van provocar que a inicis de l\'any 1921, el seu director Antol\xc3\xadn Antol\xc3\xadn, director de palla, fos engarjolat per ordre municipal. El diari Las Circunstancias va donar la not\xc3\xadcia: "El director del semanario "Les Pessigolles" recibi\xc3\xb3 aviso verbal de que se personase en el cuartelillo de Rondas Municipales [...] donde le dijeron que quedaba detenido, sin m\xc3\xa1s explicaciones [...] a las nueve de la noche lo dejaron en libertad bajo condici\xc3\xb3n de que volviera a presentarse a las diez. As\xc3\xad lo hizo el director de "Les Pessigolles", a quien se dijo que dejara de ser director de dicho semanario, advirti\xc3\xa9ndole que de no dejarlo le acarrear\xc3\xada problemas y que seria recogida la edici\xc3\xb3n si se metia con cierto se\xc3\xb1or". Aquest acte de prepot\xc3\xa8ncia per part de l\'alcalde Manuel Sard\xc3\xa0, que tamb\xc3\xa9 era un acte contra la llibertat d\'impremta, va mobilitzar la premsa local sense excepcions. El 23 de gener es van reunir representants del Diario de Reus, Las Circunstancias, Foment, La Rep\xc3\xbablica, Butllet\xc3\xad del centre Autonomista de Dependents del Comer\xc3\xa7 i de la Ind\xc3\xbastria, Heraldo de Reus, Bolet\xc3\xadn de la Asociaci\xc3\xb3n de M\xc3\xa9dicos, La Columna de Foc, i els corresponsals locals de La Veu de Catalunya, El Progreso, La Premsa Gr\xc3\xa0fica, El Diluvio, La Publicidad i El Pa\xc3\xads, i acordaren refusar la pressi\xc3\xb3 feta per l\'alcalde, protestar per la detenci\xc3\xb3 i solidaritzar-se amb Antol\xc3\xadn Antol\xc3\xadn que segu\xc3\xad de director._NEWLINE_Les Pessigolles tenia com a col\xc2\xb7laboradors A. Secall i Salvador Torrell. Tenia algunes seccions fixes: "Noies...", "Filmant (Street)", "Esquitx", "Peque\xc3\xb1eces". Tan importants com els textos, d\'una bona qualitat sat\xc3\xadrica, eren les il\xc2\xb7lustracions, signades per Puk, Ramon (possiblement Ramon Vidiella), J.LL. i Ksa (Ferran Casajuana)_NEWLINE_Se\'n conserven 9 n\xc3\xbameros, del n\xc3\xbam. 1, de l\'11 de desembre de 1920 al n\xc3\xbam. 9, del 4 de febrer de 1921. Sortia setmanalment, tenia format foli, 4 p\xc3\xa0gines, valia 10 c\xc3\xa8ntims i s\'imprimia a la Impremta Catal\xc3\xb2nia._NEWLINE_A inicis de 1920 va sortir un altre setmanari amb quasi el mateix nom, Pessigolles: setmanari de gresca, dirigit per Joan Duran i Juncosa. El primer n\xc3\xbamero era del 21 de febrer i el tercer i \xc3\xbaltim del 5 de mar\xc3\xa7. S\'imprimia a la Impremta de Josep Sanjuan, la cap\xc3\xa7alera era tipogr\xc3\xa0fica, tenia 8 p\xc3\xa0gines, 32 cm i valia 15 c\xc3\xa8ntims. Com la seva successora, Pessigolles atacava els mon\xc3\xa0rquics i lerrouxistes locals. Era escrita totalment en catal\xc3\xa0, cosa que indica que els editors i col\xc2\xb7laboradors formaven part dels sectors nacionalistes reusencs, tot i que neguen cap vinculaci\xc3\xb3 amb algun dels partits pol\xc3\xadtics existents a la ciutat.'